**Мероприятие**

**на тему:**

**«Профилактика наркомании, алкоголизма**

**и табакокурения»**

****

****

****

**Вайнехан хаза г1иллакхаш**

Вайнехан, хаза г1иллакхаш, лехьийна а, гулдина а ца валлала шорта ду. Царех коьртаниг, вокхахо ларар ду. Вай дайша олара:
- Шеца иман доцчунгахь - г1иллакх ца хуьла. Г1иллакх доцчунгахь - оьздангалла ца хуьла. Оьздангалла йоцчунгахь - яхь ца хуьла. Яхь йоцчунгахь - доьналла ца хуьла. Доьнал доцариг - комаьрша ца хуьла. Комаьрша воцариг - стаг вац -олий.
Кхи-а олара цара:
- Доцчунгара, г1иллакх даккха ца ло.
Вайнехан комаьршалла, иза Вайнехан хаза г1иллакх ду. Уггаре а хаза г1иллакх, иза вовшашна юкъера гергаллонаш ца хедор ду. Вай дайша олара:
- Ненахой а, стунцахой а лораш воцариг, стаг вац.
Стаг вац хьо - аларалла докха аьхь, цхьанна а замангахь хилла а дац, боршстагана т1е кхача. Иза аьхь, шен керта ца даийта, яханчу заманашкахь, къонах валарна а кийча хуьлара. Вовшашца, Вайнехан йолчу яхьано, Вайнах шай г1иллакхийн дазонаш чохь сецабора. Ненахой, лараме болчарех, уггаре а ч1ог1а лораш бара. Вайн дайша олара:
- Стаг вийна воьдаш волчу къонахчунна, ненан вешийн букът1ехьа бен, наб ца кхаьтта - олий.
Ненан вешийца, цхьана вахь хаар а, цуьнца цхьана дуачу ризкъех кхетар а, эхье дара. Яъар аьхь хилар дацара иза, ненан вешийна хьалха шен багара цергаш гайтар тамехь ца хилар дара. Ненан вешийна б1аьр хьажар, докха аьхь дара.
Х1унда дара теш иза саьл ч1ог1а лерийна, лар деш долу г1иллакх?
Иза Делора дара, оцу хетарехь, к1еззиг бен а доцуш, шайн чулацам к1орге а болуш, Вайнехан юкъ, шен меттехь латтош хилла х1уманаш долун дела. Уггаре а хьалха, юкъ меттиган дазонаш лардарех дара иза. Юкъ меттиг йоьхначу къомана, т1е кхача кхин вон болх, баъ бацара.
Дерриге а къоман 1адаташ, сий, яхь, оьздангалла, гергаллонаш, безараш, башараш, иэшараш, доттаг1аллаш а, кхин д1а долу дерриге а х1уманаш - г1иллакхан сифатех дара. Вайн замангахь, и тайпана х1уманаш а г1илакхаш а, хабаршций бен дисна а дац. Ларош берш, к1еззиг бу.
Массо а х1уманалла коьртаниг дара, вокханиг ларар. Вокхачу стага аьлларг, иза шен тайпана я ц1ийна велахь а вацахь а, коьрта вахью а хуьлий, д1а лоцура жимачу стага. Амма кхиъ ч1ог1а дара, шен ц1ийнан вокханиг ларар. Шен ц1ийнан воккханиг лораш воцариг, наггахь бен хуьлаш а вацара, б1ешарашкахь ца1, шиъ. Иштаниг, шен тайпанехь уггаре а тешаме воцарг хилар т1е а ч1аг1 дой, цхьанна а дойна а, я машарна а, я тоьшаллина а мага а ца веш, башха билгалла хуьлара. Цуьнан дош, лераме а ца хуьлара. Ишта дара Вайнехан луш долу докха г1уда. Цу тайпана г1уда, такхлуш а дацара. Шен тайпана а ц1ийна а вокханиг ларалла доьналла дочцу стага, вай а вай йо1 а лорар яц - олий, цу тайпана волчу стаге, наха шайн кертара зуда а ца йог1ийтара. Вокханиг вара, Вайнехан юкъметтигаш а, гергаллонаш а лардеш бериш.
Нехан зуда, йог1аш шен б1аьрг кхаьтча, шен ши б1аьрг лаьтта а хьажабой, меллаша т1ех волий д1а воьдара къонаха. Шена вог1аш доьхьала воккха стаг кхаьтначу жимачу зудчо, шен карара делахь, бер лаьтта вахьа а дуьллаш меттигаш а хуьлара, цу воккхачу стагаца болчу, ларамана. Цхьа шийла де хилча, я арахь ло, дог1а а хилча. цунна доьхьала вог1аш волу воккха стаг, я нехан уьйт1а воьдара, я сихха т1е а воьдий, лаьттара бер схьа а оьций, цу жимчу зудчунна некъан меттиг маьрша йокхаш, бер кара д1а лора:
- Далла йоьзийла хьо. Ирсе хуьлда хьо, Дала баракате доьзалхо а, муьт1ахь иманчохь доьзалхо а войлда шуна кхунах. Х1ара шал мадалийта - олаш, шен г1иллакх воккхачо а гойтара.
Х1ун бара цу г1иллакхийн орам?
Иза Делара дара, доьзалхо воьг1нехь кхиа хир ву, амма дайна, дожийна г1иллакх, кхин духа доьрзар дац, аьлла йолу ч1аг1о яра. Вайнаха, уггаре а ч1ог1а лардийриг, шен ден а ненан а йолу юьхь яра. Воккхачу стагана доьхьала а воьрзий, вай замангахь санна, б1аьре б1аьрг а хотта бой, доьхьала цалоьра жиманиг. Жимачунна хаьара ша вокханиг ойхьаза ваьккхачи, кхана-лама, деана шена дагахь доцариг шена т1е кхаьччи, жиманиг дойна мага цавора, сихалла йолуш волун дела, амма ойхьаз ваькхина воккха стаг а, лераме ца хуьлара.
- Воккха стаг х1усамехь валахь, цу х1усамехь баракат ду - олара вайн дайша. Кертара воккханиг д1а ваьлча, иза воккхалла жимачунна шена дуьсара. Ша лелон дезарг х1ун ду а ца хуаш, дукха хьолехь, юха а кхечу воккхачунах дага вала везаш хуьлара жманиг. Стаг воккха хиларо, цу стагехь заманан йохалла, собар гулдора.
- Собар доцчохь - дов хуьла - олара яханчу замангахь. Амма вайн замангахь, жиманиг, шегахь дериг бен кхи хьекъал нахехь дац а моьтташ. воккхачунна хьехамаш бан а дог дог1аш хуьла, шен ден де метта волчу стагаца, къовсавала карах долаш а хуьла. Иза, эхара зама герга кхачаран билгаллонех, ца1 ю.
Воккханиг вог1аш доьхьала кхаьтначу говран берий, сихха лаьтта охьа вуссара, цу воккхачу стагалла лакха ца валархьама а цунан куйна т1оьхле шен б1аьрга ца гайтар хьама а. Иза а дара, цу берийс, шен дас с нанас а, шена 1амийна г1иллакх, ше т1амарах д1адолийтар.
Дай, наний.
Царалла лераме, ца1а а х1ума дацара яханчу заманашкахь. Шен да волачу меттехь, во1 охьа а ца хуара. Деца цхьана шуьне хаар г1иллакх цалорар вай дайша. Шен доьзал жима белахь, цара яъалца, дас а нанас а, х1ума а ца юъара. Цулла т1аьхьа дега а нене а йоитий бен, кхианчу во1а а йо1а а, ца юъара х1ума. Т1акха дас а нанас а йиан чулла т1аьхьа юъара кхианчу доьзало. Иза дара, кхуачу къонахчунгахь, собар гулдаран сифаташха. Тахана йола маршонаш яцара цу замангахь, делахь а, шайн г1иллакхех бохарна, гена бара цу замана лера Вайнах. Ц1аьнкъа хоттийна шун, шалделла далале, массо а йиана хьала г1оттара.
Нана даиман а, декъаза лелаш хуьла, шен доьзал безар алсам хиларна. Массара а йианчула т1аьхьа, царех йиснарг къийзош 1ара нана. Иза г1иллакх тахана а дохаза схьа дог1аш ду вайна юкъехь. Алхьамдулиллах1. Нана д1а таттар а, иза ца езар а дацара иза. Иза дара, нанна, шен доьзалца къинхетам алсам хиларна, уьзш мацалла баларна кхоьраш, шен доьзалах нанас беш болу къинхетам бара иза. Вай дайша таьпсар дора цу къинхетаман ишта:
- Адам а Хьава а, даъ воцаш я нана а йоцаш кхоьллина ду, амма цу шинне, шай доьзалаш хилла. Шай дай наной дезар ца хилла Адамехь а Хьавагахь а, цундела, ца хаьъа доьзална, шен дай наний, шайна деза дезаран дазонаш. Шен дений нанний, шаш маьлла ч1ог1а беза, доьзална хуар дац, шай доьзалаш кхиъалца.
Муьлхачу а доьзаллехь, шайн шайн, декхараш хуьла массарна а т1аьхь. Зударийн декхар, кхерч бовха латтор а, веанчу хьешана, хьошалла дар а маьрза кхача хоттор а дара. Шайн говзалла гойташ, зударий маьрза чам болуш, тайпа тайпана кхача кеч беш хьийзара. Ишта, шен х1усаме веана волу хьешана, могаш парг1ат хаьттина ша яьлча, кхача хьалха а буьллий, иза шен ц1ийна деца, цхьалха а вуьташ, шайн дадезараш а да, дехьа чу боьлхара, я ара бовлара, замане хьаьжна.Божарий болчу меттехь, зударша къамел дар, шен ц1ийна да, сийсаз вакхар дара иза цаларар а дара.
Ишта лар йора, ц1ийна дас, шен х1усам нана а, ойхьазлонах а, иза атта хетарех а лар а еш.
Тхан ден да, хиллера, Докушан Юсуф ц1е а йолаш, вай д1адохадале, шен Буг1ан юртахь, якхийри туьканаш а йолаш, шекар духкаш йолу, доккхачу хьолан да а вара иза. Дукха даьхний долаш стаг а хилла иза. Никлай 1едал доьхчи, Советан 1едалло, кулак а вина, хьизийна а хилла иза. Буг1ан юртана, гондаха йолчу ярташкахь, иза ца войзаш стаг хилла а вац цу замангахь. Наха "Саг1а ло Юсуп" а олаш хилла иза. Хьорсанехь а, Итум кхелахь а вяхна а хилла иза, 1едалах ведда. Цуьнан даьхний, дерриге а советан 1едалло, д1а а даькхина цуьнгара, цуьнан х1усамаш йоцарш. Цу х1усамашакахь ехаш шиъ зуда а хилла цуьнан. Г1изларер, ахчийн банк а лач1къийна вог1аш волу Зеламха, шен говр топп а кхаьтна лазийча, тхан юьрта веана хиллера Докашан Юсуф лоьхаш. Тхан ден дас, шен сира дин а белла, шен х1усамехь буьйса якхийтина, новкъа ваькхина а хилла иза.
Ишта волчу, тхан ден дена т1е, тхан йоккхах йолу ден йиша еха, 1алхан юртара нах баьхкина хиллера. Баьхкана болчу замойшка, тхан ден да вист хилла а валале, цуьнан шиъ зуда а, кхи болу тхан каьртара зударий а, томан да дезарг дагар дан йола елла хиллера:
- Пух1он кхоъ бой а я, оццала ахча а да, х1ара а я, важа а я - бохаш.
Баьхкана болу замой, вовшашка а хьаьжна бисна хиллера, шайн дагахь: - Х1ара шишнахь, иллешкахь вуьцаш волу Юсупам, кху зударша вист хила а ца вита - бохаш. Кхара даьхнарг дан т1е а лаьцна, замой д1а баха ара бойлачу хенахь, тхан ден дас, т1аьхьа ара а ваьлла, арахь аьллера царга:
- Ладог1ал нах, оцу зударша ц1е тоьхна долчу х1уманах, ца1 дахьаш шу шен не1арге даг1ахь, вайн захало доьхна ду шуна. Ца1а х1ума ма дохьийла аш, шен керта, урдо доцариг - аьлла.
Шаш тхан ден йишица диллина урдо схьа а делла, шай нускал а аьцна д1а бахан хиллера уьзш. Иза зударех кхерар ца хиллера иза. Иза Юсупас, нахана хьалха, шен х1усамера зуда човха а йина, иза ата ца хетийта, бина г1улч хиллера. Нахана гаьргахь, шен ц1ийна дас, хадийнарг бен, кхи мах ца хуьла цу зудчунна.
Шиъ зуда хиллера сан ден де. Шиъа цхьана тхоьвна к1елахь 1аш а хиллера. Тхан ден дас олаш хиллера царга:
- Нагахь санна, шу шиъ, вовшашка вон йист хилла, я вовшака вон хьаьжна суна тосалахь, шай шай ц1а г1ур ю шу шиъ. - олий. Тхан юртарчу бакхийрачу наха олара, тхан ден дас олара аьлла:
- Ша стаг волу стаг, шен лога шад гойташ кучан кач а бостар бац, я шен хечийн барч а гойтар бац, шен долахь йоцчу зудчунна - олий. Вовшешца г1иллакх а ларам а ч1ог1а хилла цу нехан. Лулахо ларар а дара, шен доьзалхо ларар санна ч1ог1а. Вайн дайша олара:
- Геннарчу доьзалхочулла а тоьлла, уллара лулахо - олий.
Иза а бакъ ду. - "Ва орцах довла" - аьлла мохь тоьхча, хьалха орцах вог1ан вериг, лулахо ву. Геннара гергарниг кхачале, уллора лулахо, чохь кара во, даимана а.
Ишта, маьлла дукха дийцарах, кхача ца ло, Вайнехан хаза г1иллакхаш.
Оцу Аллах1 Дала, духа дерза дойла вайн юкъметтигаш латтийна долу, хаза г1иллакхаш.